钦定古今图书集成/明伦汇编/氏族典/第154卷 > 《廖用贤尚友录》 > 温彦博
## 钦定古今图书集成/明伦汇编/氏族典/第154卷 > 《廖用贤尚友录》 > 温彦博

按《唐书温大雅传》：“大雅弟彦博，字大临，通书记，警悟
而辩。开皇末，对策高第，授文林郎，直内史省。隋乱，幽
州总管罗艺引为司马。艺以州降，彦博与有谋，授总
管府长史，封西河郡公，召入为中书舍人，迁侍郎。突
厥入寇，彦博以并州道行军长史战大谷，王师败绩，
被执，囚阴山。太宗立，突厥归款，得还，授雍州治中，寻”
检校吏部侍郎，复为中书侍郎，迁御史大夫，检校中
书侍郎事。贞观四年，迁中书令，封虞国公。十年，迁尚
书右仆射。明年卒，年六十三。彦博性周慎，既掌机务，
谢宾客不通，进见必陈政事利害。赠特进，谥曰恭。子
振、挺。振历太子舍人，居丧以毁卒。挺尚千金公主，官
延州刺史。彦博曾孙曦，尚凉国长公主。